Jonas Dahl (SF), 2010-04-06:
Vi må glæde os over, at hr. Simon Emil Ammitzbøll trods alt er i tv i forbindelse med det gode solarieforslag.
Det er jo da altid godt, at det får omtale.
Det kan vi så glæde os over.
Tilbage til det her: Jeg vil gerne takke for debatten.
Jeg synes, det har været en interessant debat, og jeg er trods alt glad for, at vi formår at sætte dagsordenen i dag og får taget en debat om mulighederne med hensyn til solarier og et eventuelt forbud for unge under 18 år.
Men det står også klart, at der er mange modsatrettede holdninger, og at der måske også flere steder er behov for at få læst lidt yderligere op på dokumentationen, der rent faktisk findes, vedrørende solarier og den kræftrisiko, det medfører.
Sundhedsministeren indledte med at sige, at vi skal tale om det, tale om solkampagner og plakater og fine snakke.
Det er jo alt sammen meget godt, og jeg synes, det er positivt, at sundhedsministeren også mener, vi skal tale med vores børn.
Det prøver jeg også at praktisere, selv om min datter kun er 8 uger.
Jeg får endnu ikke så meget ud af den respons, hun giver, men det har jeg da håb om kommer på sigt.
Men vi må også konstatere, at gentagne kampagner og gode snakke er fint, det skal til, men det flytter desværre ikke nok.
Vi kan også se på de eksempler, der har været fra bl.a. Australien, hvor man har ført meget intensive kampagner igennem mange år, at det ikke har flyttet noget.
Der sker rent faktisk det, at en lang række mennesker begynder at sige: Det kan godt være, vi måske skal overveje det en ekstra gang.
Og det gælder ikke kun den yngre generation, som er omfattet af forbuddet; det gælder også den ældre generation, fordi der lige pludselig kommer et andet fokus, i det øjeblik der kommer et forbud.
Så med hensyn til kampagner: Jeg synes, det er fint.
Jeg håber ikke, man stopper med kampagnerne fra Sundhedsstyrelsens side – vi vil da varmt bakke op om kampagner.
Men vi må også bare konstatere, at det ikke er nok.
Ministeren var også inde på forskellen på solarier og tobak.
Jamen der er jo ingen tvivl om, at der er sket en udvikling, ikke mindst efter at WHO sidste sommer nåede frem til at hæve klassificeringen på solarier op på samme niveau som tobak.
Det understreger jo også med al tydelighed, at der er en sundhedsmæssig risiko af ganske pæne dimensioner.
Derfor må man også sige, at den eneste vej selvfølgelig er et forbud på længere sigt.
Men jeg anerkender, at der ikke er flertal i den nuværende situation.
Ministeren kommenterede også, at kommunerne skal gå foran med gode eksempler.
Vi må jo sige, at det også er glædeligt, at en lang række kommuner – ikke mindst takket være det arbejde fra bl.a. Kræftens Bekæmpelse, men også takket være den debat, der har været i medierne om hele solariespørgsmålet – allerede i dag har fjernet solarierne fra svømmehaller, fra skoler for den sags skyld.
Man kan måske også tænke over, hvornår Folketinget kommer med på dagsordenen og fjerner sin egen cancergrill heroppe ovenpå.
Men der skal nok lidt mere til end de indledende drøftelser.
Men det kunne da være interessant, hvis man i Præsidiet eventuelt kunne tage sådan en sag op.
Fra Venstres side bed man mærke i, at bemandede solcentre vil kræve masser af tid og mange kræfter, og det vil krænke det frie valg.
Jeg må sige, at jeg har svært ved at forstå, at det kan være et frit valg, at man udsætter sig for en sådan kræftrisiko, ikke mindst som ung, når man samtidig kan se, at når det gælder alkohol, når det gælder tobak, når det gælder sikkerhedsseler, jamen så har vi netop aldersgrænser.
Der er en lang række steder, hvor vi faktisk har grænser i dag og stiller nogle krav til den enkelte borger.
Derfor er det også fuldt rimeligt, at vi fra lovgivningsmæssig side pålægger, at det skal være forbudt for unge under 16 år at gå i solarium.
Fra Dansk Folkepartis side savnede man dokumentation, men man endte til sidst med at konkludere, at man var imod et forbud.
Sådan hørte jeg det i hvert fald.
Der må jeg sige, at jeg synes i sandhed, der er rigtig meget dokumentation, og jeg håber også, at man fra Dansk Folkepartis side i den videre udvalgsproces vil lytte til de argumenter, der sikkert vil komme fra ekstern side, og således også vil lytte til den dokumentation, der faktisk er for at indføre et eventuelt forbud.
Det kan jeg sådan set kun medgive at man i hvert fald kan efter nogle gange.
Men det fjerner jo trods alt ikke muligheden for, at der stadig væk er et behov for måske at sætte endnu mere fokus på det her, end der i den givne situation er.
Og så må man jo sige: Hvad med fokusset på den kræftrisiko, der er?
Jeg tror, vi har behov for at italesætte det på en helt anden måde.
Fra De Radikales side noterer jeg mig den positive opbakning.
Med hensyn til baggrunden for det her forslag kan jeg ikke lade være med at vende tilbage til et svar, der kom fra den daværende sundhedsminister – jeg kan også se, at han er til stede i dag – som sagde: »Overdreven soldyrkelse, det være sig i solen eller i solarium kan give hudkræft og modermærkekræft.«
Jeg synes, det understreger meget godt, at der faktisk er fokus på det her, og at der også er fokus på, at brug af solarium faktisk medfører en sundhedsrisiko.
Men hvorfor?
Jo, fordi igennem de sidste 20 år har vi i Danmark set en eksplosiv stigning i forekomsten af modermærkekræft, faktisk en vækst på op mod 95 pct.
Det er i højere grad end tidligere unge, der rammes af sygdommen.
Modermærkekræft har således nu overhalet livmoderhalskræft som den mest hyppige kræftform blandt kvinder i alderen 15-34 år.
Det er en udvikling, som vi også ser i landene omkring os, men vi må konstatere, at Danmark ligger rigtig højt med de her tal, nemlig p.t. på en syvendeplads på verdensplan; og det er ikke bare en hvilken som helst kræftform, det er en særdeles alvorlig kræftform, som potentielt kan være livstruende.
Derfor er der også behov for at få diskuteret til bunds, hvad konsekvenserne ved det her overdrevne solariebrug er.
Det er ydermere videnskabeligt påvist, at der er en sammenhæng mellem brugen af solarium og modermærkekræft.
Sammenhængen var, som jeg også tidligere var inde på, netop så markant, at WHO tilbage i juli 2009 omkategoriserede farligheden af UV-stråling fra solarier.
Er det så så umuligt med det her forbud?
Det synes jeg er det spørgsmål, der er rejst igen og igen, ikke mindst fra den borgerlige side af salen.
Det kan man ikke, det er krænkelse af ens privatliv, er næsten det indtryk, man står tilbage med.
Men vi må sige, at når vi sammenligner os med landene omkring os, så halter vi jo faktisk bagefter.
Nej, det er faktisk sådan i dag, at Skotland og Frankrig har indført forbud.
Tyskland er på vej, det er ved at blive vedtaget i Bundestag.
Australien har forbud i visse delstater.
Det samme har USA, bl.a. i en solrig stat som Californien.
Der har man allerede indført forbud mod solarium for de yngste aldersgrupper.
Så det er altså ikke et spørgsmål om, at man ikke kan indføre et forbud, for det kan man i landene omkring os, og så kan man selvfølgelig også i Danmark.
Ligeledes kan jeg tilføje, at da vi fremsatte det her forslag, rettede den færøske sundhedsminister sådan set også henvendelse til os og ville gerne se det her forslag for at blive inspireret, så man eventuelt kunne se på det i det færøske Lagting.
Så det er altså noget, der faktisk er fokus på, også i landene omkring os, og derfor er det på tide, at vi fra dansk side tager skridtet fuldt ud og bevæger os lidt længere fremad og lidt mere offensivt ud, ikke mindst ad forebyggelsesvejen, som var det helt store tema, da vi i maj sidste år debatterede kræftindsatsen.
Da havde vi fokus på forebyggelse, men når det kom til handling, må vi jo sige, at det var så som så med indsatsen fra regeringens side.
Et forbud mod kosmetisk brug af solarier for unge under 16 år vil væsentligt sænke risikoen for at udvikle kræft i huden for den aldersgruppe, og det vil, forhåbentlig, også på sigt betyde, at kræftforekomsten i aldersgruppen 15-34 år vil falde.
Så det her handler om sundhed, det handler om vore børns ve og vel, det handler om, at vi sikrer en kræftindsats, som også fremadrettet kommer til at vise gode resultater, og det gør vi altså kun, hvis vi sætter fokus på forebyggelsen.
Der er et forbud mod solarier for unge under 16 år den eneste rigtige vej.
Men jeg glæder mig til den videre udvalgsbehandling og glæder mig over de positive bemærkninger, der faktisk er kommet til forslaget.